cyanic-selkie/wikianc huggingface dataset:
Co-vreneen
Goll rish breneenyn, ta co-vreneenyn feer vinniagagh. Ta millioonyn dy cho-vreneenyn ushtey ayns y vine sloo d'ushtey. Er y fa dy vel millioonyn dy vunstooghyn ayn, ta millioonyn dy horçhyn dy cho-vreneenyn ayn. Ta kemmigee soilshaghey co-vunstooghyn lesh formlaghyn kemmigagh.
Pamela Crowe
She politickeyr Manninagh ee Pamela Mavis Crowe (r. 30 Mean Souree, 1943 ). Ec y traa t'ayn t'ee ny h-Oltey jeh'n Ard-Whaiyl (O.A.) ny as t'ee ny Caairliagh er Oik Postagh Ellan Vannin. Roish hie ee stiagh 'sy pholitickaght v'ee ny stiureyder er Crowes Ltd. as ny h-ughtar er shiartanse dy lioaryn, goaill stiagh Rhymes of Mann, Rhymes of Scotland as The Manx Scenic Cookbook. V'ee reiht myr OKF son Rosien ayns 1997, as v'ee ayns shelloo yn oik shen derrey v'ee reiht da'n Choonseil Slattyssagh ayns 2003. Ec y traa t'ayn, t'ee cummal ayns Purt Çhiarn.
Dumbo
She scannane fansee bioghit Americaanagh voish y vlein 1941 eh Dumbo. Va'n scannane gientit liorish Walt Disney Productions as skeallit magh liorish RKO Radio Pictures. Y kiarroo ard-scannane bioghit Disney, t'eh bunnit er linney skeeal va screeuit ec Helen Aberson as Harold Pearl, as tayrnit liorish Helen Durney son frauehoylley gaih noagh ("Roll-a-Book"). She Jumbo Jr. yn ard-characteyr, elefant lesh y far-ennym dewil "Dumbo" haink ass dumb "ommidagh". Car y vea echey, t'eh geddyn fannidys er son y cleayshyn mooarey. Agh, ta cummaght yn etlagh echey as eh jargal etlagh liorish ymmyd e chleayshyn myr skianyn. Car y chooid smoo jeh'n vea echey, goaill magh e voir, she Timothy y lugh yn ynrican carrey echey.
Olivia Schough
She bluckaneyr Soolynnagh ee Olivia Alma Charlotta Schough (ruggit er 11 Mayrnt 1991). T'ee cloie myr meanagh lesh y chlub FC Rosengård ayns Damallsvenskan as lesh fwirran ashoonagh mraane y Toolynn.
Częstochowa
She caayr ayns jiass y Pholynn eh Częstochowa (Tschenstochau). Ta'n chaayr ny soie er yn awin Warta ayns Queiggey yn Tileesh. Roish haink er y chaayr dy ve ny cooid jeh'n wheiggey shen by phreeu-valley ee er Queiggey Częstochowa (1975-1998). 'Sy vlein 2009 va 240,027 deiney cummal 'sy chaayr.
Ta enney mooar er y chaayr er son y vannishter Phaaylagh Jasna Góra raad ta jalloo y Voidyn Moirrey Ghoo (Jasnogórski Cudowny obraz Najświętszej Maryi Panny Niepokalanie Poczętej), ynnyd casherick da'n Ven Heyr Ain soit. Ta millioonyn dy hroailtee chrauee veih dagh kerrin y theihill goll dys Częstochowa dagh blein.
Star Wars
She kiartys dellal yl-veanagh as kiaulldramey spoar ard-skeealagh Americaanagh eh Star Wars. V'eh crooit ec George Lucas marish y chied scannane fo'n ennym cheddin ayns 1977. Haink er y straih dy ve ny ard-yindys dowanagh 'sy phop-chultoor.
Radom
She caayr ayns mean y Pholynn eh Radom. 'Sy vlein 2009 va 223,397 deiney cummal ayn. T'eh soit 100 km çheu yiass veih Warszawa er yn awin Mleczna ayns Queiggey Mazowsze veih'n vlein 1999. Roish shen, by phreeu-valley eh er Queiggey Radom eddyr ny bleeantyn 1975 as 1998.
Dalrymple Maitland
She delleyder as shirveishagh theayagh ass Mannin va Dalrymple Maitland, BS (22 Mart 1848—25 Mart 1919). V'eh ny oltey 'sy Chiare as Feed veih'n vlein 1890, as ny Loayreyder er y Chiare as Feed veih'n vlein 1909, derrey'n laa baaish echey 'sy vlein 1919.
Va Maitland ruggit ayns Lerphoyll, Sostyn, as she mac lesh John Maitland, reagheyder y Liverpool Mercury, v'eh. V'eh ynsit 'sy scoill Crescent Academy lesh Dr. Steele, as lurg shen ren eh gobbraghey 'sy thie dellal ec y naim echey. Hooar eh yn shelloo rere eiraght er yn Liverpool Mercury, agh 'sy vlein 1887, nar hie eh stiagh 'sy theihll theayagh marish y naim echey, chreck eh ny mwyljyn as ny thieyn dellal elley.
Lurg baase y naim echey v'eh kianglt rish ram oikyn theayagh as traghtee, as y chooid smoo jeu er ny ghoaill echey trooid eiraght. V'eh reiht myr OKF son Medall 'sy vlein 1890 as haink er dy ve ny Loayreyder ayns 1909. V'eh ayns shelloo yn oik shen derrey dirree eh magh ass oik 'sy vlein 1919, y vlein yerrinagh echey.
Haink er dy ve ny Vriw Shee ayns 1892 as dy ve Captan ny Skeerey son Skeerey Marooney ayns 1909. Myrane lesh shen she Caairliagh Raaidyn-Yiarn Vannin, Cholught Paggad Gaal Ellan Vannin as Vanc Vannin v'eh.
Hooar Maitland baase tree laaghyn lurg y laa ruggyree echey tra v'eh 71 vlein d'eash rere geu-ghorley aadiugh 'sy valley ayns Mwyllin Doo Aah. V'eh oanluckit er 28 Mart 1919 ayns Skeerey Braddan. Hooar y ven heshee echey, Frances Caley, va poost rish veih 16 Mean Souree 1879, baase ayns 1891, tammylt beg lurg ruggyr yn un vac oc, John Dalrymple Maitland. Hooar eh shen baase er y vagher caggee car y Chied Chaggey Dowanagh ayns 1916.
The Doors
By phossan craa-chiaullee Americaanagh ad The Doors. Haink y possan ry-cheilley ayns Los Angeles 'sy vlein 1965. Va'n possan jeant seose jeh Jim Morrison (arraneyder), Ray Manzarek (dord-ghitar), Robby Krieger (gitar stiuree, arraneyder) as John Densmore (drummyn).
Thunney
She towse thummid eh thunney. She'n thunney meadragh eh ymmyd smoo cadjin yn 'ockle, as shen 1000 kilogram er trimmid.
Va'n thunney liauyr 2240 punt (mysh 1016 kilogramyn) er trimmid rere'n chorys towse impiroil.
Marie-Claude Bourbonnais
She craishteyder drualtagh as cloie coamree Canadagh ee Marie-Claude Bourbonnais (ruggit er 15 Jerrey Fouyir 1979 ayns Sainte-Anne-de-la-Pocatière).
Coorse bea
Ren Bourbonnais obbraghey myr kiaddeyder coamree as fassan roish my ren ee goaill toshiaght gobbraghey myr craishteyder keirdey tra ren ee shassoo son y feaillere Dream Team ayns 2008. Ayns Jerrey Souree 2008, hass ee ayns faghtys soilsheenee son New York Fries, kiartys dellal d'oastanyn bee tappee. Ren Bourbonnais goll er oaie craishtey, goaill stiagh obbyr lesh American Curves, Elle Canada, FHM Philippines, People, PlayStation Official Magazine, Summum as Toronto Sun, chammah as son cooishyn giastyllagh. Ayns 2010, chur ee e colught hene er bun. Ta Bourbonnais er ny ve craishtey cloie coamree as croo coamraghyn voish 2009,   goaill stiagh goaill commee 'sy feaillere Cosplay for a Cause ayns 2011 son argid y hroggal dy chooney lurg craa thallooin as tsunami Tōhoku, 2011.
Va Bourbonnais ny loayrtagh ec Anime Weekend Atlanta ayns 2012, as ny h-eie er lheh ec shiartanse dy cho-chruinnaghtyn Americaanagh Hwoaie as Yiass, goaill stiagh Cape & Kimono 2010 as 2011, Ottawa Comiccon 2012, Nadeshicon 2014, Comiccon de Québec 2014, Montreal Comiccon 2014, as Comiccon de Québec 2015. V'ee ry-akin as ry-chlashtyn er claareeyn çhellveeish as radio, as ren Soda Pop Miniatures as Paolo Parente taishbyney ish myr karacteyr ayns ny gammanyn oc. Chammah's shen, chloie ee yn karacteyr Hornet 'sy straih voggylagh Heroes of the North
Smeyr churree
She possan dy vyn-rassanyn sheer-ghlass ny raiseyderyn sleaydagh 'sy ghenus Vaccinium fo-ghenus Oxycoccos eh smeyr churree. Ta smeir churree ry-gheddyn ayns curreeyn sharroo er feie ny h-ayrnyn feayrey 'sy Lieh-Chruinney Hwoaie.
Kione (reddaghey)
Ta ny smoo ny un cheayll lesh yn 'ockle kione:
Lucy Pinder
She aghteyr, persoonid çhellveeish, as aa-chraishteyder drualtagh Goaldagh ee Lucy Katherine Pinder (ruggit er 20 Nollick 1983). Hoshee yn coorse bea eck ayns 2003 erreish j'ee ve feddynit magh ec fotograafee seyr er traie ayns Bournemouth as t'ee er ve fakinit ayns clouyn lheid as y pabyr-naight baghtagh Daily Star as ny h-earishlioaryn FHM, Loaded as Nuts.
Coorse craishtee
thumb|left|Lucy Pinder ayns seshoon fotografeeaght lesh Neon Models Haink Pinder ayns shilley gyn baare-eaddeeyn da'n chied cheayrt ayns Nuts ayns 2007 as v'ee coontit mastey ny Keead Mraane S'cannyssagh 'sy Theihll ayns 2005, 2006, as 2007 liorish FHM.
Er y çhellveeish
200px|thumb|left|[[Michelle Marsh as Lucy Pinder ec Autosport International ayns 2004]] Ayns 2004, ghow Pinder ayrn 'sy straih I'm Famous and Frightened! liorish Living TV, as ee ceau yn jerrey shiaghtin ec Cashtal Bolsover ayns Derbyshire ronsaghey scaanyn as spyrrydyn. V'ee ry-akin ayns feeshan kiaullee yn arrane "Come On England" liorish 4-4-2 ayns 2004.
Er 31 Nollick 2005, haink Pinder magh er Sky Sports myr soccerette ard-ghooagh er y chlaare Soccer AM, raad cheau ee gansee Southampton F.C.. Hoie ee er yn aashag freggyrt feyshtyn er cooishyn lheid as y craishtey as y bluckan coshey.
Ayns Mean Fouyir 2007, ghow Pinder ayrn myr co-streeuder er lhieggan er lheh jeh'n chlaare gamman Weakest Link, enmyssit "Wags and Glamour Girls".
220px|thumb|right|Lucy Pinder ('sy vean) as caarjyn ec y Nuts Party ayns 2009 Er 15 Jerrey Geuree 2008, ren Pinder çhebbal da'n chied cheayrt son Nuts TV. Heb ee yn claare bio lesh Nuts TV shey keayrtyn elley ayns Toshiaght Arree as Mayrnt 2008 as heb ee yn claare Overexposed, straih er Nuts TV cur coyrle bentyn rish faaueyn dys y fotograafee drualtagh amateyragh. Lurg shen, t'ee er ve fakinit er TMF liorish MTV, as çhebbal marish Kayleigh Pearson ayns Pinder and Pearson's Late-Night Love-in.
Ayns Toshiaght Arree 2008, ren Pinder tuarystal cameo marish Michelle Marsh ayns Hotel Babylon er BBC1. Ayns Toshiaght Arree 2010, v'ee ry-akin er The Real Hustle Undercover liorish BBC Three.
Chammah's shen, ta Pinder er ve fakinit er coodagh shiartanse dy DVDyn as ayns seshoonyn fotografeeaght son earishlioaryn lheid as Loaded as Maxim.
Celebrity Big Brother
Voish 2 Jerrey Geuree 2009, ghow Pinder ayrn ayns Celebrity Big Brother. Dooyrt ee dy nee brasnagh sleih "bolvaneagh". She ish va'n chied chumraag shamyr va reiht magh, er 9 Jerrey Geuree (y 8oo Laa) lesh 57% jeh reihys y phobble. Dooyrt Pinder dy row ee geearree faagail y thie Big Brother as ee currit fud y cheilley liorish crank-chiaull y chumraag shamyr Coolio.
Giastyllys
180px|thumb|right|Lucy Pinder garryltagh ec Cats Protection ayns 2012 Ta Pinder er ve obbraghey marish shiartanse dy heshaghtyn giastyllagh, troggal argid da TigerTime, yn David Shepherd Wildlife Foundation, as International Animal Rescue. She ambassadeyr v'ee chammah son Kick 4 Life, sheshaght ghiastyllagh ta jannoo ymmyd jeh'n vluckan coshey son y boghtynid as yn asslaynt y chaggey noi ayns çheeraghyn ta goll er lhiassaghey. Chammah's shen, t'ee er ny ghientyn peeshyn d'ellyn son eeck ayns cantyn giastyllagh son Keech Hospice Care as Sports For All.
Ta Pinder er ny chur e traa heyr dy arryltagh ec Cats Protection myr ayrn jeh'n faghtys oc "I'm A Celebrity... Let Me Volunteer!", as she briw v'ee son Aundyryn Ashoonagh ny Kiyt 'sy ronney "Kayt Feniagh" ayns 2012.
T'ee er n'obbraghey marish Help for Heroes, sheshaght ghiastyllagh va launshit ayns 2007 dy chur caaghyn ny share ayn da shirveishee Ghoaldagh va guintit as ad caggey, as t'ee er ve fakinit ayns ny feaillereyn Hot Shots Calendar ayns 2011 as 2014.
Ta Pinder as Rhian Sugden foast pohlldey yn MCAC (Male Cancer Awareness Campaign, "Faghtys Dooishtid son Kanghyr ayns Fir"), as ghow ad ayrn 'sy faghtys dooishtid "London Strut" ayns Mee ny Nollick 2013.
Bossan gennish
She lus sheer-vio eh bossan gennish (Epimedium alpinum).
Naruhito
She Impir y Çhapaan eh Naruhito (徳仁; ruggit er 23 Toshiaght Arree, 1960). Dirree eh gys Troyn y Chrysant er 1 Boaldyn 2019 lurg irree ass yn ayr echey, Impir Akihito, er 30 Averil 2019, rud ren goaill toshiaghey y rey Reiwa.
Ocseed ollymin
thumbnail|Ocseed ollymin She ocseed ollymin ny cho-vunstoo jeant ass ocsygien as ollymin. T'eh screeuit myr Al2O3.
Lieh-innys yn Ibeir
250px|right|thumb|Lieh-innys yn Ibeir 'syn Oarpey, as ny tree çheeraghyn aynjee taishbynit ayn.
Ta Lieh-innys yn Ibeir, ny yn Ibeir, soit ayns sheear yiass yn Oarpey as ta'n lieh-innys goaill stiagh y Phortiugal, y Spaainey, Andorra as Gibraaltar, myrane lesh cooid veg jeh'n Rank. T'eh ny lieh-innys smoo sheear jeh ny tree lieh-inshyn mooarey 'syn Oarpey - lieh-inshyn yn Ibeir, yn Idaal, as ny Çheeraghyn Balkanagh. T'eh çhemmit 'sy niar as 'sy niar yiass liorish y Veanvooir, as 'sy twoaie 'sy neear as 'sy neear yiass liorish y Cheayn Sheear. Ta ny Sleityn Pyreanagh jannoo seose çhemmal shiar hwoaie y lieh-innys as t'ad scarrey'n lieh-innys veih'n chooid elley jeh'n Oarpey. 'Sy jiass t'eh çheet dy faggyssagh rish yn Affrick. T'eh ny nah lieh-innys smoo 'syn Oarpey, as eh 582,860 kilometeryn kerrinagh (225,040 mi ker) er eaghtyr.
Béal Átha Seanaidh
She balley ayns jiass Choontae Ghoon ny Ghoal, Nerin eh Béal Átha Seanaidh (Ballyshannon; Yernish son "Beeal Aah Seanaigh" ny "Beeal Aah Seanaidh"). Ta'n balley ny hoie er yn N15 faggys da Bun Dobhráin eddyr Doon ny Ghoal as Shliggagh. Ta'n balley soit er inver Awin an Éirne
Galchro
She billey yn-lhoamey eh galchro (Juglans regia), as cro yn-ee echey. T'eh dooghyssagh da ardjyn Balkanagh, ny Himalayaghyn as yn Çheen hiar-hwoaie. Ta ny keyljyn smoo 'syn Chyrgistaan.
Jalloo-oaylleeaght
She billey mooar t'ayn, wheesh as 25–35 er yrjid, as wheesh as 2m er crantessen. Ta corp beg as crooin lhean echey dy cadjin. Ta roost rea echey, dhone-olive er banglaneyn aegey as lheeah-argid er banglaneyn shinney. Ta scaanaghyn lhean er. Ta barnaghyn aer ayns fo-chrackan ny slattagyn. Ta duillagyn maylartey oc; t'ad 25-40km er lhiurid, as neurea-fedjagagh. Ta 5-9 duillageenyn ec dagh duillag, as ad piyral. Ta ny duillageenyn ec kione y duillag smoo na adsyn t'ec y vun. Ta oirr rea oc. She clooieyn ny gayt ad ny blaaghyn firrinagh, 5-10km er lhiurid. Ta ny blaaghyn bwoirrinagh ec king slattagyn. T'adsyn çheet dy vel messyn glassey as croyn ayndaue. Ta'n clane vess tuittym 'syn 'ouyr.
Emilia Jones
She aghteyr, arraneyder, as screeudeyr arrane Sostynagh ee Emilia Annis I. Jones (ruggit er 23 Toshiaght Arree 2002). Ren ee cloie yn paart toshee Ruby Rossi 'sy scannane CODA (2021), raad chossyn ee shiartanse d'accolaidyn, goaill stiagh enmyssaght BAFTA son y Ven-aghteyr Share ayns Paart Toshee.
Ta enney urree chammah son e paart myr Kinsey Locke 'sy straih Netflix Locke & Key (2020–jiu), as t'ee er ny chloie ayns Doctor Who (2013) as Utopia (2013–2014). Ta paartyn toshee elley eck goaill stiagh Brimstone (2016), Ghostland as Two for Joy (y daa jeu ayns 2018), as Horrible Histories (2019). T'ee er ny chloie er yn ardan chammah 'sy West End, Lunnin.
Peter Capaldi
She aghteyr, stiureyder, screeudeyr, as kiaulleyder Albinagh eh Peter Dougan Capaldi (ruggit er 14 Averil 1958). Chloie eh yn 12h chorpoilys jeh'n Doctor ayns Doctor Who (2013–2017) as Malcolm Tucker ayns The Thick of It (2005–2012), raad hooar eh kiare enmyssaghtyn son Aundyr Çhellveeish y British Academy. Tra ren eh aavioghey paart Tucker 'sy scannane In the Loop, hooar Capaldi shiartanse d'enmyssaghtyn son aundyryn cremeydagh son yn Aghteyr Co-hassooagh Share.
TRAPPIST-1e
She planaid neughrianagh ooirragh eh TRAPPIST-1e, ta enmyssit chammah myr 2MASS J23062928-0502285 e. Rere glout, t'eh cosoylagh rish y Chruinney as t'eh cruinlaghey çheusthie jeh cryss vaghagh y rollage chrivassanagh feer-feayr TRAPPIST-1 mysh 40 sollys-vleeantyn (12 parsecyn; 380 trillioonyn dy chilomeaderyn; 240 trillioonyn dy veeillaghyn) voish y Chruinney ayns co-hollys rollageagh yn Ymmyrkagh Ushtey. Ren rollageyderyn feddyn magh y planaid liorish yn aght trasnaghey, raad ta rollageyderyn jannoo towshan yn cowrey dullyr ta taghyrtyn as y planaid goll beealloo yn rollage.
Va'n planaid neughrianagh feddynit mastey shiaght shiaght planaidyn neughrianagh noa ta cruinlaghey yn rollage liorish sooillaghtyn voish Fodreayrtan Spoar Spitzer. Ta tree planaidyn as ny shiaght (e, f, as g) soit 'sy chryss vaghagh. Ta TRAPPIST-1e cosoylagh rish y Chruinney rere glout, crantessen, trimmid, ym-hayrn, çhiassid, as flusk rollageagh. T'eh shickyrit chammah dy vel aeraght seyr voish bodjallyn lesh hiddragien s'earrooagh. Rere shen, s'liklee dy vel aeraght chumir echey gollrish ny planaidyn ooiragh ayns Corys ny Greiney.
Ayns Mee Houney 2018, ren ronseyderyn cronnaghey dy nee TRAPPIST-1e y planaid 'sy chorys TRAPPIST ta ny smoo cosoylagh rish y Chruinney as dy vel eh liklee dy nee planaid mooiragh t'ayn. Chammah's shen, ta TRAPPIST-1e coontit mastey ny planaidyn as jargaght yn yn-vaghey s'yrjey echey.
Slyst Tel Aviv
She Slyst Tel Aviv (, Mehoz Tel Aviv; منطقة تل أبيب) y clyst sloo mastey slystyn Israel. Ta'n clyst 176 km² er eaghtyr. She Tel Aviv y preeu-valley as y chaayr smoo 'sy clyst. Ta ny smoo na 1,200,000 deiney cummal 'sy clyst as she Ewnyn 99% jeh pobble y lyst. Ta 1% nyn Arabee (0.7% nyn Arabee Voslymagh as 0.3% nyn Arabee Chreestee).
William Pennell
She aghteyr goo as arraneyder trome-ghooagh Americaanagh va William Pennell (3 Mayrnt 1889 – 5 Mean Fouyir 1956). She lesh va goo bunneydagh y characteyr Bluto ayns ny giare-filmyn bioghit Popeye va gientit ec Fleischer Studios. Ec y traa shen, va Pennell goaill arraneyn ayns kiaraid arraneagh va ymmydit ec Paramount Pictures. Hie Gus Wickie stiagh ayns ynnyd Pennell myr Bluto ayns 1935.
The Lion King (scannane 2019)
She scannane drama kiaullee Americaanagh voish y vlein 2019 eh The Lion King. Va'n scannane stiurit as gientit liorish Jon Favreau, screeuit liorish Jeff Nathanson, as gientit liorish Walt Disney Pictures as Fairview Entertainment. She aa-yannoo bioghit lesh co-earrooder jeh'n scannane fo'n ennym cheddin echey voish y vlein 1994. Ta'n scannane goaill stiagh gooyn Donald Glover, Seth Rogen, Chiwetel Ejiofor, Alfre Woodard, Billy Eichner, John Kani, John Oliver, Florence Kasumba, Eric André, Keegan-Michael Key, JD McCrary, Shahadi Wright Joseph, as Beyoncé Knowles-Carter, chammah's James Earl Jones as eh aavioghey yn paart v'echey 'sy chied scannane. Ta skeeal y scannane geiyrt er Simba, leion aeg lhisagh goll rish e churrym myr ree kiart e heer ghooghys lurg dunverys e ayr, Mufasa, ec laueyn e naim, Scar.
Josef Mifsud
She aa-vluckaneyr keirdey as ynseyder ynsagh fishigagh credjoonit Maltagh eh Josef Mifsud (ruggit er 7 Mean Fouyir 1984 ayns Sliema, y Valta). Ren eh cloie myr fendeilagh.
Balley Feniaghtagh yn Ookraan
Balley Feniaghtagh yn Ookraan (Місто-герой України Misto-heroi Ukrainy), she enmys onnor t'er bronney son feniaghtys ard-yindyssagh car ruegys Rooshagh er yn Ookraan ayns 2022. V'eh bronnit er shey baljyn cur liorish ny kiare baljyn hooar yn enmys cheddin voish yn Unnaneys Soveidjagh. Va'n enmys bronnit er kiare baljyn elley ny s'anmey.
Coontae Człuchów
She unnid reirey thallooinagh as gurneilys ynnydagh (powiat) ayns Queiggey Pomorze, twoaie yn Pholynn, eh Coontae Człuchów (Powiat człuchowski). Va'n coontae currit er bun er 1 Jerrey Geuree 1999 rere lhiassaghey gurneilys ynnydagh ny Polynn 'sy vlein 1998. She Człuchów y toiag reirey as eh ny lhie 115 km (71 mi) çheu heear yiass veih'n phreeu-valjagh queiggagh Gdańsk. Myrane lesh shen, ta'n coontae goaill stiagh ny baljyn Czarne, ta ny lhie 28 km (17 mi) çheu heear veih Człuchów, as Debrzno, ta ny lhie 16 km (10 mi) çheu heear yiass veih Człuchów.
Ta'n coontae 1,574.4 kilomeaderyn kerrinagh er eaghtyr as 'sy vlein 2006 va 56,797 deiney cummal ayn. Va 14,597 deiney cummal ayns Człuchów, 5,917 deiney ayns Czarne, 5,359 deiney ayns Debrzno as 30,924 deiney cummal magh çheu çheerey.
Ta Coontae Człuchów çhemmal rish Coontae Bytów 'sy twoaie, rish Coontae Chojnice 'sy niar, rish Coontae Sępólno 'sy jiass, rish Coontae Złotów 'sy neear yiass, as rish Coontae Szczecinek 'sy neear.
Coontae Człuchów er caslys-çheerey Wheiggey Pomorze
Aarheynnyn reiragh
Ta'n coontae goll er rheynn magh ayns shiaght slystyn (gmina) (un lyst valjagh, daa lyst valjagh-heerey as kiare slystyn çheerey). T'ad ry-akin 'sy taabyl shoh heese, rere earroo yn phobble.
John Senhouse Goldie-Taubman
She politickeyr Manninagh va John Senhouse Goldie-Taubman BS (1838 - 9 Sauin 1898 ). V'eh ny OKF veih 1859 derrey 1898 as ny Loayreyder er y Chiare as Feed veih 1867 derrey 1898.
She mac shinney lesh John Taubman Goldie-Taubman as Ellen, inneen Humphrey Senhouse ass Netherhall Cumberland v'eh. V'eh ynsit ayns Colleish Eton. Nar va'n scoill creaghnit echey ayns 1856, hie eh magh troailtaghey. 'Sy vlein 1859 v'eh reiht myr oltey jeh'n Chiare as Feed - quaiyl hene-reiht ec y traa shen. 'Sy vlein 1867 v'eh reiht myr ynnydagh son Doolish as y whaiyl reiht nish liorish y phobble. V'eh reiht 'sy Chiare as Feed myr Loayreyder. Shass eh er son Doolish myr OKF as myr Loayreyder derrey laa e vaaish. Va'n ayr, y shennayr, as y shenn shennayr echey nyn Loayreyderyn er y Chiare as Feed chammah.
Yiarn (lettyr)
She kiarroo lettyr as feed abbyrlhit ny Gaelgey eh yiarn (Y, y). 'syn abbyrlhit Romanagh jeianagh, she queiggoo lettyr as feed eh, er y fa dy vel X eddyr Wooishlagh as yiarn.
Shennaghys
T'ad gra dy daink yiarn jeh screeu caslys 'syn abbyrlhit Proto-Sinaitagh. T'ad cur vâv er y lettyr shoh, as er lhieu dy row eh cowraghey croagane ny bad. Haink y cowrey shoh trooid coryssyn screeu Feaneeckagh, Greagagh, Etruscagh as Romanagh dys y chummey t'ayn nish. Ta'n bun cheddin ec Faarney, Unjin, Vervine as Wooishlagh.
Coadyn co-earrooder
Ayns Unicode, ta Y mooar ec U+0059 as y beg ec U+0079.
Ayns ASCII, ta Y mooar ec 89 as y beg ec 121. Ayns earrooyn jeesoil, shen 01011001 as 01111001.
Ayns EBCDIC, ta Y mooar ec 232 as y beg ec 168.
Ayns HTML as XML, ta Y mooar ec "<tt>&#89;</tt>" as y beg ec "<tt>&#121;</tt>".
Kielce
She caayr ayns mean y Pholynn eh Kielce. 'Sy vlein 2009 va 204,891 deiney cummal 'sy chaayr. She preeu-valley Wheiggey Święty Krzyż t'ayn veih'n vlein 1999. Ta'n chaayr ny soie ayns mean ny sleityn Święty Krzyż er brooinyn yn awin Silnica ayns twoaie wheiggey shenndeeagh y Pholynn Veg.
Prunus domestica
She dooie dy phlumbis eh Prunus domestica (ny keayrtyn, Prunus × domestica). Ta ymmodee arraghyssyn echey.
Dong Hoi
Ta Caayr Dong Hoi (Vietnamish: Thành phố Đồng Hới) ny valley smoo 'sy Quang Binh, Vietnam. Ta ny smoo na 0.108 millioonyn dy chummaltee ayn. Ta Purt Aer Dong Hoi (IATA: VDH, ICAO: VVDH) ny soie ayns y chaayr.
Sydney Sweeney
She aghteyr Americaanagh ee Sydney Bernice Sweeney (ruggit er 12 Mean Fouyir 1997). Haink enney mooar urree 'sy straih Everything Sucks! (2018) son e paart myr Emaline as ren ee cloie Eden 'sy straih The Handmaid's Tale (2018) liorish Hulu as Alice 'sy vyn-straih HBO Sharp Objects (2018). T'ee er chloie Cassie Howard 'sy straih drama jeigeyr Euphoria liorish HBO voish 2019 as Olivia Mossbacher ayns The White Lotus voish 2021. Ayns scannaneyn, va paart eck 'sy drama aittys Once Upon a Time in Hollywood (2019) liorish Quentin Tarantino raad ren ee cloie Dianne "Snake" Lake, oltey jeh Lught-thie Manson.
Breizh-Izel
right|thumb|250px|Daaghit: Breizh-Izel, raad ta'n Vritaanish goll er loayrt. Lheeah: Breizh-Uhel, raad ta'n [[Galloish|Ghalloish goll er loayrt.]] Ta Breizh-Izel (Basse-Bretagne, Britaanish son "y Vritaan Eeghtyragh" ny "y Vritaan Injil") çheet er ayrnyn jeh'n Vritaan çheu heear jeh Ploermael raad dy row yn Vritaanish goll er loayrt dy tradishoonagh as raad dy vel kianglaghyn bentyn rish y çhengey ry-akin dy mennick. Ta'n enmys ny noi-chowrey rish Breizh-Uhel ("Y Vritaan Eaghtyragh"), y chooid jeh'n Vritaan ta kianglt rish y chultoor Romanagh.
Wolf 1061c
She planaid neughrianagh ta Wolf 1061c. T'eh cruinlaghey çheusthie jeh cryss vaghagh y rollage chrivassanagh yiarg Wolf 1061 'sy cho-hollys rollageagh Ophiuchus, mysh 13.8 sollys-vleeantyn voish y Chruinney. Rere shen, t'eh ny wheiggoo planaid neughrianagh shickyrit yn-vaghey, foddee, s'niessey da'n Chruinney (lurg Proxima Centauri b, Ross 128 b, Luyten b as Tau Ceti e). T'eh ny nah phlanaid ayns oardagh voish e voir-rollage ayns corys tree planaidyn, as ta amm cruinlagh echey er 17.9 laaghyn. Ta Wolf 1061c rang-oardit myr planaid neughrianagh jeh'n torçh sur-Chruinney er yn oyr dy vel e chrantessen ny smoo na 1.5 R🜨.
Bogotá
She preeu-valley yn Cholombey eh Bogotá, ny Bogotá, Distrito Capital (Spaainish son "Bogotá, Rheynn Phreeu-valjagh") dy h-oikoil. Ta'n ennym shen giarrit dy mennick myr Bogotá, DC. V'eh Santafé/Santa Fe de Bogotá yn ennym echey eddyr 1991 as 2000. T'eh ny chaayr smoo 'sy çheer as t'eh reirit gollrish rheynnyn elley yn çheer.
Aladdin (scannane 2019)
She scannane aittys fansee kiaullee Americaanagh voish y vlein 2019 eh Aladdin. Hie yn scannane er ny ghientyn liorish Walt Disney Pictures, as v'eh stiurit ec Guy Ritchie voish script va co-screeuit echey marish John August. She aachummey jantys bio jeh'n scannane voish y vlein 1992 lesh yn ennym cheddin echey, as eh hene bunnit er y skeeal ennymagh voish Un Oie as Thousane. Ta'n scannane goaill stiagh ny cloiederyn Will Smith, Mena Massoud, Naomi Scott, Marwan Kenzari, Navid Negahban, Nasim Pedrad, Billy Magnussen, as Numan Acar, chammah as gooyn Alan Tudyk as Frank Welker. Ta skeeal y scannane geiyrt er Aladdin, guilley straiddey, as eh tuittym ayns graih rish Princess Jasmine, y caarjys t'eh er n'yannoo marish Genie, as y troddan t'echey noi'n drogh phishagagh Jafar.
Kione-cherroo
thumb|[[Kione-cherroo ny h-Ashoonyn Unnaneysit ayns Caayr York Noa]] Ta kione-cherroo cur sheese er y voayl raad ta'n chooid smoo jeh currymyn scanshoil reagheydys jeant as co-oardit. Ayns ny Steatyn Unnaneysit, ta kione-cherroo corpagh shassoo son kerroo ec mean ny baare cochorp goaill huggeysyn dagh currym bentyn rish reirey jantyssyn y dellal. 'Sy Reeriaght Unnaneysit, ta'n enmys ard-oik ymmydit ayns ynnyd "kione-cherroo" son kione-cherrooyn cochorpyn mooarey. Ta'n enmys goll er ymmyd chammah ayns reagheydyssyn cahnagh.
Prunus domestica
Ta ymmodee fo-ghooieyn echey:
T'ad geddyn sliught rish y cheilley dy aashagh, as myr shen ta eddyr-chummaghyn ry-akin. Ta blaaghyn baney oc, as t'ad jiargagh ny keayrtyn.
Kendall Jenner
She craishteyder as persoonid ym-ysseraght Americaanagh ee Kendall Nicole Jenner (ruggit er 3 Sauin 1995). She 'neen Kris Jenner as Caitlyn Jenner t'ee. Haink urree dy ve ard-ghooagh 'sy chlaare çhellveeish rieughid Keeping Up with the Kardashians. Hoshee Jenner craishtey tra v'ee 14 bleeaney d'eash. Erreish jee ve gobbraghey ayns troddanyn soilsheydys prental hraghtee as seshoonyn fotograafagh, dirree ee ve ny smoo rahoil ayns 2014 as 2015 as ee shooyl ny roievollee car ny shiaghtinyn fassan ayns York Noa, Milaan as Paarys. T'ee er ve fakinit ayns troddanyn, artyn reagheydagh, as seshoonyn coodagh da LOVE as lhiegganyn eigsoylagh eddyr-ashoonagh jeh'n earishlioar Vogue.
Sulfait hodjum
thumbnail|Sulfaayt sodjum Ta sulfait hodjum ny cho-vunstoo jeant ass sodjum, sulfur as ocsygien. T'eh screeuit myr Na2SO4.
Sulfait ollymin
thumbnail|Sulfaayt ollymin She sulfaayt ollymin ny cho-vunstoo jeant ass sulfur, ollymin as ocsygien. T'eh screeuit myr Al2(SO4)3.
Craishteyder
thumb|Craishteyder ta cur ny hassoo er strane fotografeeaght hampleyragh
Ta craishteyder çheet er dooinney ta ardjaghey, moylley, taishbyney, ny soilshey magh gientynyn traghtee (eaddeeyn fassan ayns taishbynyssyn fassan son y chooid smoo), ny gobbraghey myr coodaghyn sooilley da deiney ta croo obbraghyn ellyn, ny ta cur adsyn hene ny hassoo son fotografeeaght. Ga dy nee mraane y chooid smoo jeh craishteyderyn, ta craishteyderyn firryn ayn chammah, son craishtey eaddeeyn er lheh. Foddee craishteyderyn gobbraghey dy keirdagh dy taghyrtagh.
Ta sorçhyn jeh'n chraishtey goaill stiagh: craishteyderyn fassan, drualtagh, follanid, bikini, ellyn ooasle, moyllagh, an-ghraagh as traghtee. Shimmey cummey ym-ysseraght ta taishbyney craishteyderyn: lioaryn, earishlioaryn, pabyryn-naight, yn eddyr-voggyl, as y çhellveeish. Ta'n craishtey fassan myr keird ry-akin ayns scannaneyn (Prêt-à-Porter as Looker), claareeyn çhellveeish rieughid (Britain's Next Top Model as The Janice Dickinson Modeling Agency) as feeshanyn kiaull ("Freedom! '90", "Wicked Game", "Daughters" as "Blurred Lines").
Craishtey roievollagh
right|thumb|Craishteyderyn fassan er y roievollagh car [[Los Angeles Fashion Week, 2008]] Ta craishteyderyn roievollagh taishbyney eaddeeyn voish kiaddeyderyn fassan, yn ym-ysseraght fassan, as kionneyderyn. T'ad enmyssit "craishteyderyn bio" dy mennick foast as t'ad hene-failt. Er yrjid, ta fir ny s'yrjey na 5'11" (180 cm) as ta mraane ny s'yrjey na 5'7" (170 cm). Ta craishteyderyn roievollagh gobbraghey ayns ram buill eigsoylagh, garraghey eddyr caaryn raad ta'n fassan mie er enney—Caayr York Noa, Lunnin, Paarys, as Milano. Ta caayryn fassan jeh'n nah straih goaill stiagh y Raue, Firenze, y Veneesh, Brescia, Barcelona, Los Angeles, Tokyo, as Moscow.
Ta slatyn towshan son craishteyderyn roievollagh goaill stiagh shirreydyssyn yrjid as trimmid er lheh. Car taishbynyssyn roievollagh, lhisagh ny craishteyderyn ceaghley ny h-eaddeeyn as y jeshaghey oc. Ta ny craishteyderyn shooyll, cassey, as shassoo dy haishbyney troyn garmad. Lhisagh ad goll dys quaaltyssyn son nyn gurrymyn y chur roish. Myr smoo vees y cliaghtey ec y chraishteyder, ny s'liklee t'eh da'n chraishteyder ve failt da taishbynys fassan. Foddee craishteyder roievollagh gobbraghey ayns rheamyssyn elley, lheid as taishbynyssyn fassan shappyn yl-rheynnagh, as ta ny craishteyderyn smoo rahoil croo nyn linnaghyn gientyn hene ny goll stiagh 'sy chloie dy mennick.
Ta'n British Association of Model Agents (AMA) ("Sheshaght Ghoaldagh ny Jantee Chraishtee") gra dy lhisagh craishteyderyn bwoirrin ve mysh 34"-24"-34" er towshan as eddyr 5' 8" as 5' "11 er yrjid (1.73 m - 1.80 m). S'feer hanney yn craishteyder sampleyragh. Foddee ad nagh vel roshtyn ny shirreydyssyn towshan ve nyn graishteyderyn ard-vooadys. Rere ynnyd-eggey yn New York Better Business Career Services website, t'ad ny towshanyn reih da craishteyder firryn na ve eddyr 5' 11" (180 cm) as 6' 2" (188 cm) er yrjid, marish bouin eddyr 26" as 32" (66.04–81.28 cm) as cleeau eddyr 39" as 40" (99.06–101.60 cm). Ta craishteyderyn roievollagh firryn feer hanney as mie hionnit.
Lhisagh craishteyderyn firryn as bwoirrin ve leayr 'sy chrackan, marish folt slayntoil, as troyn eddin tayrnyssagh. Ta linnaghyn stiuree geyrey da trimmid as coreiryn y chorp jannoo ny slatyn towshan reihyssagh. Ta ny craishteyderyn briwnyssit er bun ny linnaghyn stiuree shen er bun roie. Foddee ceaghlaghyn ardjynagh as rere y vargey ve ayn, croghey er beoynyn roie y lhing, ny jantee ny ny custameyryn.
Roish shoh, va'd ny towshanyn shirree da craishteyderyn na 35"-23.5"-35" (90-60-90 cm), towshanyn lhiassit Marilyn Monroe. Ta towshanyn ny craishteyderyn fassan y laa jiu ny s'niessey da cummey reiht yn AMA, agh ta fir jeu – goaill stiagh y craishteyder Afghaanagh Zohre Esmaeli – foast 35"-23.5"-35" er towshan. Ansherbee, ayns unnidyn fassan ennagh, smoo miandagh y mooadys 00 na'n mooadys 0.
Ta cummey thanney ny craishteyderyn er ve cremmit son jelliu ny cassey caslys kirpey caillinyn as cur çhingyssyn ee roish. Ren reagheyderyn taishbynys fassan ayns Madrid ayns Mean Fouyir 2006 jiooldey craishteyderyn va coontit myr fo-hrimmidagh liorish fwirran lheeys va ry-laue. Ayns Toshiaght Arree 2007 hooar y craishteyder Ooraguayagh Luisel Ramos baase voish crampyssyn cree voish mee-veeaghey. Va'n çhuyr eck, Eliana Ramos, ny craishteyder foast, as hooar ee baase jeeragh lurg taishbynys roievollagh shiartanse dy veeghyn roish shen. Car lhing shey mee, v'ad mastey tree craishteyder hooar baase rere y vee-veeaghey. She Ana Carolina Reston va'n dreih elley. Ayns 2015, va leigh currit ayns bree 'sy Rank chur y shirreydys ayn fogrey magh slaynt ny craishteyderyn liorish lhee roish taishbynyssyn fassan. Ta'n leigh shen gra dy lhisagh jallooyn reaghit ayns earishlioaryn ve soilshit.
Craishtey follanid
right|thumb|Craishteyder follanid marish [[tromman]] Ta'n craishtey follanid jeeraghey er taishbyney kirp layntoil, hionney. Dy mennick ta possanyn muskylyn shickyr ec craishteyderyn follanid. Ta trimmid y chraishteyder ny smoo er yn oyr dy vel trimmid ny muskylyn ny smoo na trimmid y vlennick; ansherbee, ta blennick kirpey ny sloo er yn oyr dy vel ny muskylyn feer hionnit as grainnit. Ta craishteyderyn follanid ymmydit ayns soilsheenys earishlioar; ayns cooishyn er lheh, she ynseyderyn follanid persoonagh t'ad. She roortee as spoyrteyryn ta craishteyderyn follanid elley as t'ad cohirrey myr deiney keirdey ayns cohirraghyn follanid as figoor. Ta shiartanse dy yantee gobbraghey ayns margaghyn mooarey lheid as ayns York Noa, Lunnin as 'sy Ghermaan as jantee chraishtee follanid oc. Ga dy vel margey mooar son ny craishteyderyn shoh, ta'n chooid smoo jeh ny jantee shoh gobbraghey myr fo-yantagh ta cur craishteyderyn er oaie ta geddyn nyn jeet stiagh myr craishteyderyn traghtee. Ta earishlioaryn ayn ta jeeraghey ayns troa y chraishtee follanid ny ayns troa yn ollanid as y claynt.
Craishtey drualtagh
right|thumb|Craishteyderyn drualtagh nyn shassoo er y vrat-laare ruy — Hollywood, California Ta'n craishtey drualtagh jeeraghey er y cheintyssaght as, rere shen, cha nel ny shirreydyssyn leayr; dy cadjin, t'ad bunnit er chooilley chraishteyder er lheh. Foddee craishteyderyn drualtagh ve jeh moaadys ny cummey erbee. Ren studeyrys voish 2014 ren scrutaghey skeealyn craishteyderyn drualtagh prioseil dy vel y craishteyder drualtagh meanagh 1.68 m (5' 6") er yrjid, 54kg (119 lb( er trimmid as 0.73 (corrillagh bouin-lhesh).
Cha nel stundayrt çhynskylagh ayn son craishtey drualtagh as t'eh anchasley voish çheer gys çheer. Son y chooid smoo, ta craishteyderyn drualtagh craishtey ayns feaillereyn, earishlioaryn fer, lheid as Playboy, craishtey bikini, craishtey fo-eaddagh ben, craishtey feddish, feeshanyn kiaull, as obbyr vrash ayns scannaneyn. Ansherbee, ta craishteyderyn ard-ghooagh garraghey stiagh 'sy chraishtey prentit traghtee as t'ad ry-akin ayns faghtyssyn eaddagh-snaue, bikini as fo-eaddagh ben.
Cha row yn craishtey drualtagh noa-emshyragh currit er bun agh ayns ny 1990yn. Car y lhing shen, va'n çhynskyl fassan cur craishteyderyn thanney marish shillaghyn begnagh firryn er oaie. Ren shen faagail baarney 'sy çhynskyl. Ren craishteyderyn fassan eigsoylagh va coontit dy ve ro-hraghtee ny ro-chruillagh tarmestey rish stundayrtyn y çhynskyl as ren ad geddyn bollagh elley. Ten craishteyderyn lheid as Victoria Silvstedt faagail y çhynskyl fassan as hoshee ad craishtey da earishlioaryn fer. Ayns ny jeihaghtyn roish shen, va shassoo son Playboy ny cooish son coayl jantyssyn as screeuyn-drommey. She claghyn va Playboy ren shiaulley coorseyn bea Victoria Silvstedt, Pamela Anderson, as Anna Nicole Smith. Haink er Pamela Anderson ve cha ennymoil voish Playboy as v'ee jargal paartyn y gheddyn er Home Improvement as Baywatch myr eiyrtys.
Ayns ny 1990yn meanagh, va straih earishlioar fer lheid as Maxim, FHM, as Stuff currit er bun. Ec y traa cheddin, ren earishlioaryn elley goaill stiagh Slitz ass y Toolynn (roish shoh, she earishlioar chiaull v'eh) aa-chowraghey ad hene myr earishlioaryn fer. Roish yn eddyr-voggyl, va ny h-earishlioaryn shen feer chadjin mastey fir ayns nyn jeigeyryn as nyn feedyn leah er yn oyr dy vel ad coontit ny smoo blastallagh na ny haink rieau. Lesh aase y vargey drualtagh, hie yn fassan magh ass faagailee as haink ny kyrloghederyn Brasseelagh stiagh. Haink er y vargey drualtagh, va jeant seose son y chooid smoo jeh craishteyderyn fassan traghtee as craishteyderyn prentit traghtee, dy ve ny haanrey lesh hene er oyr ennoilid v'echey. Ansherbee, feeu ayns margaghyn mooarey lheid as y Reeriaght Unnanneysit, cha nel craishteyderyn drualtagh lhiettalit rish un jantys ny lomarcan er yn oyr nagh vel ad jargal shassoo dy argidoil er nyn ging hene marish un jantys. V'eh, as ta foast, cadjin dy liooar dy vel craishteyderyn drualtagh goaill ayrn ayns quaaltyssyn "paag-as-insh" fo nyn sooreeyn marish fir ard-ghooagh. Ta imraaghys y skibbagh lhiabbee currit roish liorish nyn leggadyn roie ny nyn aa-leggadyn. Haink er craishteyderyn drualtagh, lheid as Jordan t'er enney jiu myr Katie Price, dy ve nyn enmyn çhaghlagh er yn oyr dy row craishteyderyn Page 3 cha cadjin ayns ny pabyryn-naight baghtagh. Rere 2004, ren craishteyderyn Page 3 jinjagh cosney eddyr £30,000 as £40,000, raad va craishteyderyn nagh row er Page 3, rere 2011, cosney eddyr £10,000 as £20,000. Ayns ny 2000yn leah, hie craishteyderyn drualtagh, as craishteyderyn drualtagh yeearree, magh er claareeyn çhellveeish rieughid lheid as Big Brother son ard-ghoo y gheddyn. Ren shiartanse jeh aa-chommee Big Brother coorseyn craishtee drualtagh rahoil magh ass nyn 15 minnid jeh'n ard-ghoo oc. Agh, haink er y vargey drualtagh dy ve ro-haieit as hie ram earishlioaryn fer fo, goaill stiagh Arena, Stuff as FHM ayns ny Steatyn Unnaneysit. Car y lhing shen, haink er ram craishteyderyn drualtagh dy ve nyn markee jysk, goaill stiagh Kellie Acreman as Lauren Pope son cur rish nyn jeet stiagh. Ayns quaaltys 2012, dooyrt Keeley Hazell nagh nee y rooishtid y bollagh share son rah y gheddyn as dy row "yn aigh eck ve mastey yn 1% jeh deiney ren geddyn rah."
Craishtey an-ghraagh
Neughollrish ny craishtaghyn elley, ta'n craishtey an-ghraagh çheet er sorçh jeh'n chraishtey raad ta jeeraghey yn chraishteyder nyn eaddeeyn y ghoaill jeh son greinney keintyssagh y jeeagheyder y hayrn magh. Dy mennick, ta'n craishteyder jannoo jallooyn ayns straih raad ta ny chied jallooyn taishbyney yn craishteyder marish eaddeeyn as, ayns oardagh, ta'n craishteyder roostey dys y jalloo jerrinagh raad ta'n craishteyder gyn eaddagh erbee. Dy mennick, ta'n straih shen goll rish straih phornograafagh raad ta'n craishteyder jannoo laue chooilleeney ny commyssey marish dooinney ny deiney elley. Chammah's shen, ta ny jallooyn shen goll rish scannaneyn pornograafagh raad ta'n skeeal cloiet er y scaailan. S'goan y craishteyder an-ghraagh nagh vel gobbraghey 'sy çhynskyl pornograafagh chammah, goaill magh adsyn ta jannoo yn craishtey shen dy amateyragh er-linney.
Craishtey feddish
Ta craishteyderyn feddish craishtey eaddeeyn feddish ny greieyn ta ceaghley nyn girp ayns aght feddishagh ny ayns soiaghyn feddishagh. Ta ram craishteyderyn feddish taishbyney ny ta enmyssit fassan feddish, modyn eaddeeyn ta coontit barbagh as brasnagh as ta kiaddit son freggyrt, kynn, ny mian lajer toghtagh y hayrn magh. Ta ny h-eaddeeyn shen goaill stiagh cullee farkee fassanit dys coamree lheid as eilley kirpey as cullee fansee far-skeeal sheanse.
Foddee craishteyderyn feddish goaill stiagh bondiaght, ceaghley kirpey, fotografeeaght feddish as fotografeeagh ghrualtagh andooghyssagh chammah as coamree fansee keintyssagh (.i. cullee voidjyn, cullee voandyr, a.r.e.). Foddee craishteyderyn feddish craishtey son fotografeeaght as frastyl er cooishyn as gienseyn BDSM.
Shimmey aghteyr pornograafagh as craishteyder drualtagh ta gobbraghey chammah myr craishteyderyn feddish.
Craishtey caghlaaee
Ta'n craishtey caghlaaee çheet er banglane jeh'n çhynskyl craishtee ta goaill stiagh craishteyderyn nagh vel covial rish ard-smooinaghtyn yn aalid. Dy mennick, ta craishteyderyn caghlaaee gobbraghey ayns cooillyn er lheh marish mod persoonagh ta shassoo son fo-chultooryn er lheh, lheid as y fo-chultoor gothagh, steampunk, as feddishaght. Foddee craishteyder caghlaaee ve crackan-jallooit, broddit, ny ceaghlit, ny ve marish folt fo-chultooragh lheid as ve baarit, daahit marish daa neu-najooragh, ny jeant myr mohawk. Foddee craishtey caghlaaee ve marish eaddeeyn ny dyn.
Carbonaid chelkium
thumbnail|Carbonaid chelkium Ta carbonaid chelkium ny co-vunstoo jeant ass carboan, kelkium, as ocsygien. T'eh screeuit myr CaCO3. Ta shin gra kelk da dy mennick.
Traartys Bucha
right|thumb|Fotograf jeh seyraanee Ookraanagh va lhiggit er straidyn Bucha right|thumb|Jee-oanluckey dreihyn voish mooar-oaye lurg seyrey Bucha voish ny forsaghyn Rooshagh Ta Traartys Bucha (Бучанська різанина) çheet er dunveryssyn as caartrey seyraanee Ookraanagh liorish Forsaghyn Armit y Roosh car y chah son, as y chummaltys jeh Bucha car y Ruegys Rooshagh er yn Ookraan. Hie feanish fotografagh as feeshan er ny hoilshaghey magh er 1 Averil 2022 lurg cooyllaghey ny forsaghyn Rooshagh voish y chaayr.
Er lesh y veoir as lughtyn reill ynnydagh elley, ta mysh 1,300 kirp er ve feddynit voish y chaayr as ny h-ardjyn mygeayrt-y-mooee, goaill stiagh 31 phaitçhey. Haishbyn fotografyn kirp heyraanee, ayns linnaghyn as nyn laueyn kianglt çheu chooylloo oc, as ad er ve lhiggit orroo jeeragh 'sy chione; ren eh cur feanish dy nee cur-gy-baaish giare v'ayn. Ren brialtys liorish Radio Free Europe cur feanish dy row ymmyd jeant jeh laare fo halloo çheu heese voish ynnyd campal myr shamyr horçhee. Shimmey corp va feddynit as ad lhottit as loshtit, as ren caillinyn cha aeg as kiare bleeaney jeig d'eash cur coontyssyn dy row ad eginit ec sidooryn Rooshagh. Yeearree yn Ookraan er y Chooyrt Chimmeeys Eddyrashoonagh ronsaghey magh cre haghyr ayns Bucha myr ayrn jeh'n ronsaghey rea bentyn rish y ruegys son feddyn magh haghyr kimmeeyssyn caggee Rooshagh ny kimmeeyssyn noi'n çheelnaue ny dyn.
Ta ny lughtyn reill Rooshagh gra nagh lhieu yn freggyrtys as dy ren yn Ookraan foalsaghey feeshanyn y taghyrt ny cloie ny dunveryssyn myr obbraghey brattagh foalsey, as t'ad gra dy nee "naight foalsey" ad feeshanyn as fotografyn ny kirp varroo. Cheau possanyn as sheshaghtyn ym-ysseraght eigsoylagh er feie ny cruinney anghoo er ny jeean-loayrtyssyn Rooshagh. Ren feanishyn sooilley voish cummaltee Bucha gra dy nee Forsaghyn Armit y Roosh jantee ny dunveryssyn.
Arrishaght Bates
She saase smoo cadjin as share er fys arrishaght t'ayn; myr shen, ta sleih toiggal "arrishaght" myr "arrishaght Bates" dy cadjin, agh ta saaseyn elley ayn, goaill stiagh arrishaght Müller as arrishaght chraghagh.
T'ad cur bun-hampleyr er y dooie nieunagh, arrishee er dooieyn elley ta jannoo arrish er, as moylleydee er dooieyn ta cur tastey da'n chowraghey oc as goll er moylley ec ny h-arrishee. Ta'n bun-hampleyr ceau bree as cooid er saaseyn coadee, myr sampleyr, nieu. Liorish jannoo ymmyd sheadaneagh jeh cowraghyn y dooie nieunagh, ta'n arrishagh cosney vondeish coadee ta cur grayn er cragheyderyn, gyn eeck y leagh coadee. Ta'n bun-hampleyr, chammah's y moylleydagh, surranse neuvondeish y volteyrys shen. Ta bree coadee ny nieu croghey er keeayll çhionnit y chragheyder: my t'eh soaieaghey er bun-hampleyr, ta drogh-vlass ny eiyrtys nieu cur er shaghney beiyn elley as y cowraghey cheddin oc 'sy traa ry-heet.
Ta feme er aaniartaghey y beoyn shen nish as reesht liorish prowal. My ta ram arrishee ayn, s'cosoylagh eh dy nee cragheyderyn soiaghey orroosyn ny keayrtyn gyn drogh-eiyrtys; t'ad gynsaghey nagh vel beiyn as y cummey shen oc gaueagh, as nee ad soiaghey er bun-hampleyryn chammah's arrishee. Chammah's shen, my ta menkid ny h-arrishee feer ard, ta trimmid mooar reihyssagh najooragh er cragheyderyn dy eddyraghey y ghaa ghooie, er y fa dy vel ram bee ry-gheddyn liorish shen. Myr shen, ta vondeish ny h-arrishee goll er mooghey dy tappee. Er ny binn shen, ta arrishee ny s'genney na bun-hampleyryn son y chooid smoo. Ta kuse jeu er n'aafilley caghlaaghyn cummey dys jannoo arrish er caghlaaghyn bun-hampleyr. Ta shen cur coadey s'troshey oc liorish.
She cragheyderyn ta bun y reih najooragh shoh ta caghlaa cummey ny h-arrishee dys cummey bun-hampleyr ennagh. Erreish daue blastyn cragh meevlasstal keayrt ny ghaa, nee ad shaghney ny ta gollrish my foddee eh. Nee eh shaghey y dooie nieunagh, as unnanee jeh dooieyn elley my t'ad gollrish; agh ta unnanee elley nagh vel gollrish goll er ee. Myr shen, ta unnanee y dooie blasstal ta gollrish y dooie nieunagh geddyn sliught as bishaghey.
Cha nee arrishaght hooilley t'ayn ayns dagh ooilley chooish, agh moylley keeayll erbee. Ta kuse dy lhemeenyn jannoo arrish er cowraghyn rauee feer-heeanagh ta lhemeenyn meevlasstal cur dys craitnagyn.
Shennaghys sheiltynagh
right|thumb|100px|Henry Walter Bates Va Henry Walter Bates (1825–1892) ny ronseyder as najooragh ren towshaney keyll liaghee ny h-Amason marish Alfred Russel Wallace ayns 1848. Hannee Bates rish ny smoo na jeig bleeantyn. Ren eh çhaglym mysh keead dooie dy 'oillycan ass ny kynneeyn Ithomiinae as Heliconiinae, mastey thousaneyn dy hey-chassee elley. Liorish ad y eddyr-scarrey, hug my eh ner dy row fir jeu wheesh gollrish fir elley nagh dod Bates cur ennym orroo er bun y chummey v'oc. Ny yei shen, tra ren eh scrutaghey troyn jalloo-oaylleeagh elley nagh row cho cronnal, er lesh nagh row eer faggys-mooinjerys eddyr oc. Erreish da goll erash da Sostyn, lhaih eh er ard traaght er sheiltynys arrishagh ec çhaglym Linnean Society of London er 21ed Mee Houney 1861. Ayns 1862 hie y traaght er soilshaghey magh myr Contributions to an Insect Fauna of the Amazon Valley ayns Transactions of the Linnaean Society. 'Sy lioar liorish, The Naturalist on the River Amazons, hug eh coontey smoo jeh'n chooish. Va'n sheiltynys noa ny vun arganeys as resoonaght 'oddey.
Hug roish Bates barel dy row y chosoylaght shen eddyr dooieyn gyn mooinjerys ny saase noichraghagh. Ren eh taishbyney dy row daaghey feer taishbynagh ec kuse dy ghooie, as jettyl adsyn dy aashagh myr nagh row aggle oc er cragheyderyn. Hug eh feanish dy row lheid ny foillycanyn meevlasstal, as myr shen ren ushagyn as cragheyderyn elley ad y haghney tra t'ad jeeaghyn y daaghey raauee orroo. Rere shen, va'n vondeish cheddin ry-gheddyn ec dooieyn elley (arrishee) va gollrish ny dooieyn coadit shen, as ren ymmyd jeh'n daaghey cheddin gyn eeck tailley ny nieu. "Tro smoo anaasoil shennaghys najooragh ny Heliconidae, shen yn arrishaght ta jeant er ymmodee dooieyn jeu... ta cooid mooar jeh ny dooieyn co-chummal ard marish dooieyn elley ta jannoo arrish orroo rere y choontey hug mee. Ta ny h-arrishee ass ny possanyn heese: Papilio, Pieris, Euterpe and Leptalis (fam. Papilonidea), Protogonius (Nymphalidae), Ithomeis (Erycinidae), Castnia (Castniadae), Dioptis, Pericopis, Hyelosia, as genera elley (lhemeenyn Bombycidae).  Ta mee er nyannoo briwnys dy nee Heliconidae bun ny h-arrishaght, er y fa dy vel co-hroyn kynney eddyr oc.  Ny dooieyn ta jannoo arrish orroo, cha nel ad gollrish y vooinjer oc - ta dagh fer er ny chassey veih cummey cadjin y ghenus ny kynney t'eh aynjee."
Arrishaght Brower
Ta arrishaght Brower çheet er arrishaght Bates mastey un ghooie. Ta'n ennym shoh rere Lincoln P. Brower and Jane Van Zandt Brower. ). She hene-arrishaght t'ayn; ta'n bun-hampleyr y dooie cheddin as yn arrishagh.  T'eh ry-akin raad ta spectrum blassagh mastey pobble cragh.  Myr sampleyr, ta braddagyn Danaus plexippus gee lossreeyn 'sy ghenus Asclepias.  Ta fir jeu gee dooieyn nieunagh as tashtey y nieu ayndauesyn; ta fir elley gee lossreeyn as ny sloo nieu ayndaue, ny dooieyn gyn nieu.  Myr shen, ta scansh eddyr nieunaght ny braddagyn.  Ny yei shen, ta cragheyderyn gynsaghey dyn shaghey er bun ny fir nieunagh, as myr shen ta ny braddagyn gyn nieu geddyn vondeish jeusyn ta gee ram nieu.
Arrishaght Mates as Müller
left|thumb|She foillycanyn Heliconius ad sampleyree chlassicagh arrishaght Müller. Ta arrishaght Bates çheet er dooie meenieunagh janno arrishaght er dooie nieunagh. Ta cooishyn elley ayn bentyn rish dooieyn nieunagh as cowraghyn raauee oc ta gollrish dooieyn nieunagh elley. Ren Bates boirey er lheid ny cooishyn nagh dod eh feddyn bun oc. My ta coadey er dooie hannah, cre’n vondeish ec jannoo arrish er dooie elley? Ayns 1878, ren Fritz Müller feaysley y chooish. Cha nel obbyr sheadaneagh t’ayn myr arrishaght Bates. ‘Sy chooish shoh, she t'ayn. Ta'n daa ghooie geddyn vondeish my t'ad gollrish y cheilley, liorish rheynn leagh soilshaghey da cragheyderyn dy vel ad meevlasstal. My ta cragheyderyn er nynsaghey gyn ee un dooie, cha n'ee eh y dooie elley noadyr. Ta vondeish ec y cragheyderyn myrgeddin gyn ee yn derrey dooie ny'n dooie elley, as cha nel leagh echey, er y fa nagh vel eh shaghney bee sauçhey myr t'eh ayns arrishaght Bates. 'Sy chooish shoh, cha nel bun-hampleyr ny arrishagh ayn, er y fa dy nee daa ghooie nieunagh ta çheet dy ve gollrish y cheilley. She co-arrishee t'ayn.
Arrishaght heeanoil
Ga dy nee caslys eh saase arrishagh share er enney, ta arrishaght heeanoil ayn myrgeddin. Ta cragheyderyn feddyn cragh lioarish clashtyn chammah's jeeaghyn, as ta arrishee ayn ta moylley clashtyn.